cyanic-selkie/wikianc huggingface dataset:
Άρθουρ Λι
Ξεκίνησε να ασχολείται με τη μουσική το 1963, παίζοντας με το συγκρότημα The Ninth Wave και γράφοντας τραγούδια για άλλους καλλιτέχνες. Συνέχισε με το συγκρότημα The American Four, ενώ το 1965 σχημάτισε τους Love, συγκρότημα που έμελλε να επηρεάσει τη σκηνή της δεκαετίας του '60, αλλά και τα μετέπειτα ρεύματα του πανκ και του γκαράζ όσο λίγα. Αποτελώντας ένα μίγμα φολκ, ποπ, ψυχεδέλειας αλλά και πρώιμου πανκ, και διανθισμένη με στίχους σπάνιας ευαισθησίας, η μουσική του συγκροτήματος αποτέλεσε ιδιαιτερότητα για την τότε αμερικάνικη σκηνή, όπως και ο ίδιος ο Λι, που ειρωνικά αυτοαποκαλούνταν "ο πρώτος μαύρος χίπι". Το άλμπουμ τους Forever Changes του 1967 θεωρείται από αρκετούς το αποκορύφωμα αλλά και η αρχή του τέλους της χίπικης κουλτούρας.
Για την επόμενη δεκαετία ο Λι συνέχισε να κυκλοφορεί κάποιους σόλο δίσκους και να παίζει με τους Love, των οποίων η σύνθεση άλλαζε κατά περίσταση. Σταμάτησε να εμφανίζεται γύρω στο 1980, λόγω κούρασης και οικογενειακών προβλημάτων, και επέστρεψε το 1992 με καινούργιο δίσκο και μια αμερικάνικη περιοδεία.
Το 1996 συνελήφθη για παράνομη οπλοκατοχή, όταν απείλησε έναν γείτονά του με όπλο. Παρά το ότι η ίδια η κατηγορία δεν ήταν πολύ σοβαρή, οι αυστηροί νόμοι της Καλιφόρνια για την καταπολέμηση του εγκλήματος του στοίχισαν μια καταδίκη 12 χρόνων. Τελικά έμεινε στη φυλακή για πέντε χρόνια, ως το 2001, αποτραβηγμένος από τη δημοσιότητα.
Με την αποφυλάκισή του, το 2002, άρχισε πάλι να περιοδεύει με τους Love, με μεγάλη επιτυχία. Στα πλαίσια αυτών των εμφανίσεων έδωσε και μερικές συναυλίες στην Ελλάδα. Σταμάτησε να παίζει το 2005, για λόγους υγείας. Στις 3 Αυγούστου 2006 πέθανε από λευχαιμία, έχοντας στο πλάι του τη γυναίκα του Νταϊάν.
Παραπομπές
Κατηγορία:Αμερικανοί τραγουδιστές
Λίφτινγκ προσώπου
Το λίφτινγκ προσώπου ή facelift ή ρυτιδεκτομή (από την αρχαία ελληνική γλώσσα ρυτίς και εκτομή) είναι η επέμβαση της πλαστικής χειρουργικής, με την οποία αντιμετωπίζεται η χαλάρωση και πτώση του δέρματος του προσώπου και του λαιμού. Αποτελεί την πιο ολοκληρωμένη και αποτελεσματικότερη προσέγγιση για την αντιμετώπιση των σημαδιών της γήρανσης, διατηρώντας τη φήμη του ως τη θεραπεία εκλογής - «golden standard» για την ανανέωση του προσώπου, αφού επαναφέρει, με ανατομικό τρόπο, την πτώση των μαλακών μορίων στη φυσική τους θέση. Καμία από τις διαθέσιμες μη επεμβατικές μεθόδους δεν μπορεί να αντικαταστήσει την ικανότητα του λίφτινγκ να «επιστρέψει» την «αρχιτεκτονική» του προσώπου σε μια πιο νεανική εικόνα.
Το λίφτινγκ προσώπου έχει αναδειχτεί σε μια από τις πιο συχνά πραγματοποιούμενες αισθητικές επεμβάσεις, αφού, καθημερινά, χιλιάδες άνθρωποι και των δύο φύλων το επιλέγουν για να αποκτήσουν τη «χαμένη» νεανικότητα του προσώπου τους και να μπορούν να μεταφέρουν στους άλλους τα επιθυμητά μηνύματα και τη συναισθηματική τους κατάσταση.
Η ιστορία του λίφτινγκ προσώπου
Υπάρχουν αναφορές ότι το πρώτο λίφτινγκ προσώπου πραγματοποιήθηκε το 1901 από τον Γερμανό χειρουργό Eugen Holländer σε μια Πολωνέζα αριστοκράτισσα. Το 1906 ο Γερμανός χειρουργός Erich Lexer πραγματοποίησε, επίσης, μια παρόμοια επέμβαση σε μια ηθοποιό. Το 1912 στο Παρίσι, η Suzanne Noël (η πρώτη γυναίκα πλαστικός χειρουργός) άρχισε να πραγματοποιεί επεμβάσεις λίφτινγκ για την απομάκρυνση των ρυτίδων και τη σύσφιξη του προσώπου. Την ίδια χρονολογία ο Γερμανός χειρουργός Jacques Joseph πραγματοποίησε επέμβαση για την ανόρθωση των «πεσμένων» ζυγωματικών, ενώ το 1919 ο Γάλλος χειρουργός Raymond Passot ανέπτυξε την επέμβαση για την αφαίρεση του διπλοσάγονου. Οι επεμβάσεις αυτές συνεχίστηκαν μέχρι τη δεκαετία του 1970 με πολυάριθμες μικρές βελτιώσεις στην τοποθέτηση των τομών και το λίφτινγκ πλέον έγινε μια καθιερωμένη επέμβαση για την αλλαγή της επιφάνειας του προσώπου.
Ανατομία
Σε κάθε πρόσωπο (ανεξαρτήτως ηλικίας) υπάρχουν πέντε στοιβάδες: - SMAS
Το «επιπολής μυο-απονευρωτικό σύστημα» περιβάλλει τους μιμικούς μύες και χωρίζει το υποδόριο λίπος σε δύο στοιβάδες. To SMAS φαίνεται να είναι προέκταση προς το μέσο πρόσωπο της τραχηλικής περιτονίας, καθώς το SMAS καλύπτει το πλάτυσμα στον τράχηλο και τις παρειές. Προς τα πάνω συνεχίζει με την επιπολής κροταφική περιτονία, μπροστά γίνεται πιο αδύνατο, αλλά τελειώνει καλύπτοντας τους μιμικούς μύες. Τέλος, προς τα έξω συγχωνεύεται με την παρωτιδική κάψα. Το SMAS έχει πολύ μεγάλη χειρουργική σημασία γιατί λειτουργεί ως μεταφορέας του υπερκείμενου λίπους, ενώ είναι πολύ ανθεκτικότερο στη χαλάρωση σε σχέση με το δέρμα. Επιπλέον, κάτω από αυτό βρίσκονται όλοι οι κλάδοι του προσωπικού νεύρου.
-Μιμικοί μύες του προσώπου
Αυτοί διακρίνονται σε μία επιπολής και μία βαθύτερη  στοιβάδα. Η πρώτη περιλαμβάνει τον μείζονα και τον ελάσσονα ζυγωματικό, τον ανελκτήρα του άνω χείλους και του πτερυγίου της ρινός, τον γελαστήριο, τον ανελκτήρα του άνω χείλους, τον καθελκτήρα της γωνίας του στόματος, καθώς και τους σφιγκτήρες των βλεφάρων και του στόματος. Ενώ στη βαθύτερη στοιβάδα ανήκουν ο ανελκτήρας της γωνίας του στόματος, ο βυκανητής, ο καθελκτήρας του κάτω χείλους και ο γενειακός.
Το προσωπικό νεύρο  νευρώνει όλους τους μιμικούς μύες από την εν βάθει επιφάνειάς των, εκτός του ανελκτήρα της γωνίας του στόματος, του βυκανητή και του γενειακού, των οποίων η πορεία του νεύρου είναι στην επιπολής επιφάνεια. Οι σύνδεσμοι συγκρατούν το SMAS και τα υπερκείμενα μαλακά μόρια με τα οστά και την παρωτίδα. Οι πιο σημαντικοί είναι ο ζυγωματικός σύνδεσμος και αυτός της κάτω γνάθου, ενώ πάνω από την παρωτίδα υπάρχει ο παρωτιδικός δερματικός σύνδεσμος ή περιτονία του Lore. Οι σύνδεσμοι αυτοί είναι πιο ευκίνητοι και χαλαροί σε κάποιες συγκεκριμένες περιοχές (πλάγια του φρυδιού και κάτω κι έξω του οφθαλμικού κόγχου), ενώ είναι πιο ακίνητοι σε άλλες (έσω οφθαλμικό κόγχο κλπ). Το δίκτυο των συνδέσμων αυτών, πέρα από το να συγκρατεί το υπερκείμενο SMAS, αφορίζει διάφορους ανατομικούς χώρους, τα διαμερίσματα λίπους του προσώπου. Οι μεταβολές τόσο των ίδιων των συνδέσμων (χαλάρωση), όσο και του περιεχομένου των χώρων αυτών (πτώση ή/και ατροφία του λίπους) συντελούν στις μορφολογικές μεταβολές που εμφανίζονται με την πάροδο του χρόνου.
Μεταβολές του προσώπου λόγω της γήρανσης
α). Χάνεται μέρος της οστικής μάζας από το σκελετό του προσώπου σε συγκεκριμένες περιοχές. Στο μέσο πρόσωπο υπάρχει προοδευτική μείωση του υποκόγχιου χείλους και της πρόσθιας άνω γνάθου, συμβάλλοντας στην εμφάνιση της παραμόρφωσης «αύλακας δάκρυ» (tear trough deformity) στην έσω επιφάνεια του κάτω βλεφάρου. Εάν συνυπάρχει και απώλεια της οδοντοστοιχίας, τότε έχουμε μείωση του  ύψους του προσώπου, λόγω της οστικής απώλειας της άνω και κάτω γνάθου.
γ). Οι πιο δραματικές αλλαγές επέρχονται στον υποδόριο ιστό. Το λίπος χωρίζεται σε επιμέρους διαμερίσματα με διαφόρους  συνδέσμους. Με την πάροδο της ηλικίας οι σύνδεσμοι αυτοί χαλαρώνουν, με αποτέλεσμα το πρόσωπο να υπόκειται στο νόμο της βαρύτητας και να παρατηρείται πτώση του λίπους. Το αποτέλεσμα είναι η απώλεια του oval σχήματος και η αλλαγή του σχήματος του προσώπου σε πιο τετράγωνο και η σχεδόν επιπέδωσή του, λόγω της ελάχιστης διαφοράς ανάμεσα στο κυρτό των ζυγωματικών και του κοίλου του μέσου προσώπου. Παράλληλα, σε περιοχές όπως αυτή ανάμεσα στο κάτω βλέφαρο και την παρειά, πριν την παρωτίδα και στα πλάγια του πηγουνιού, όπου οι σύνδεσμοι είναι πιο ισχυροί, συμβαίνει μείωση του λίπους. Σαν αποτέλεσμα έχουμε τη δημιουργία των σαφών γραμμών μεταξύ των διαφόρων αισθητικών υποομάδων του προσώπου π.χ. αύλακα ανάμεσα στο κάτω βλέφαρο και τα ζυγωματικά. Τέλος, γύρω από την περιοχή του στόματος έχουμε την ακτινωτή χαλάρωση που συμβάλλει σε κάποιο βαθμό στο «προγούλι».
Ενδείξεις πραγματοποίησης του λίφτινγκ προσώπου
Το λίφτινγκ προσώπου αντιμετωπίζει την πτώση των μαλακών μορίων και την έντονη χαλάρωση του δέρματος, με τη συνοδό απώλεια της ελαστικότητας της επιδερμίδας -οι οποίες είναι αδύνατο να αντιμετωπιστούν με οποιαδήποτε μη χειρουργική μέθοδο. Πραγματοποιείται σε περιπτώσεις που υπάρχει «σπασμένη» και χαλαρωμένη επιδερμίδα στο πρόσωπο και το λαιμό, ρυτίδες και βαθιές ρινοχειλικές πτυχώσεις, αύλακες γύρω από τα μάτια, πτώση των φρυδιών, «πεσμένα» μάγουλα και διπλοσάγονο. Στοχεύει στη διαμόρφωση και το «γέμισμα», όπου χρειάζεται, του προσώπου, στην επαναφορά του γωνιώδους περιγράμματος του προσώπου, στην αναδιαμόρφωση της πληρότητας των ζυγωματικών και στη διόρθωση της ασυμμετρίας του σχήματος του προσώπου μεταξύ των δύο πλευρών του, που παρατηρείται με την πάροδο της ηλικίας. Το face lifting προσφέρει ολιστική αντιμετώπιση της γήρανσης, αφού διορθώνει όλες τις αισθητικές υποομάδες του προσώπου ταυτόχρονα (μέτωπο, περιοχή γύρω από τα μάτια, παρειές και λαιμός), με αποτέλεσμα να συνυπάρχουν αρμονικά.
Η εξέλιξη του facelift
Τα τελευταία χρόνια έχουν αναπτυχθεί πολλές παραλλαγές των βασικών τεχνικών πραγματοποίησης του λίφτινγκ, η κύρια διαφορά των οποίων έγκειται στον τρόπο με τον οποίο αντιμετωπίζουν το SMAS, δηλαδή αν το ράβουν, το κόβουν ή το πτυχώνουν. Ωστόσο, η επιτυχία του λίφτινγκ είναι περισσότερο ζήτημα προεγχειρητικής ανάλυσης της κατάστασης του προσώπου, ικανότητας από μέρους του πλαστικού χειρουργού και προσαρμογής της κάθε τεχνικής στις αισθητικές ανάγκες του κάθε προσώπου, δηλαδή εξατομίκευσης. Τα πρώτα χρόνια του 20ού αιώνα το λίφτινγκ πραγματοποιούνταν μόνο με το απλό τράβηγμα του δέρματος του προσώπου και την απομάκρυνση των χαλαρών τμημάτων του (υποδόριο λίφτινγκ). Κατά την έναρξη της σύγχρονης περιόδου στην ιστορία του λίφτινγκ προσώπου (από τη δεκαετία του 1990 και μετά) υπήρξε μια αλλαγή στη φιλοσοφία της επέμβασης, αφού ο τρόπος πραγματοποίησής της εξελίχθηκε από το απλό τράβηγμα του δέρματος σε μια αποτελεσματικότερη, διακριτικότερη και φυσικότερη προσέγγιση των ιστών, με ελαχιστοποίηση των τομών και αποκατάσταση του χαμένου υποδόριου όγκου. Με τη συγκεκριμένη τεχνική το SMAS πτυχώνεται με ράμματα και εξασφαλίζεται η επαναδιαμόρφωση του σχήματος του προσώπου χωρίς την ανάγκη πιο επεμβατικής, βαθύτερης παρασκευής. Αφού γίνει η αποκόλληση όπως στην προηγούμενη τεχνική, αφαιρείται τμήμα του SMAS συνήθως με την κατεύθυνση που θέλουμε να γίνει η ανάρτηση και επανασυρράπτονται οι άκρες του. Με το SMAS lift γίνεται υποδόρια παρασκευή και ταυτόχρονα αποκόλληση του SMAS από τους υποκείμενους ιστούς (μυς). Με το σύνθετο ή composite facelift -το οποίο αναπτύχθηκε από τον Αμερικανό πλαστικό χειρουργό Sam Hamra- το δέρμα, το υποδόριο λίπος και το πλάτυσμα/SMAS, αποκολλώνται μαζί, ως μια ενιαία ομάδα.
Παραλλαγή με τo παραπάνω είναι η τεχνική  του «high SMAS» που αναπτύχθηκε από τον Αμερικανό πλαστικό χειρουργό Fritz Barton και προσφέρει κάθετη ανάρτηση και στήριξη πάνω από το ζυγωματικό. Με τη συγκεκριμένη τεχνική η αποκόλληση των ιστών γίνεται στο ύψος του περιοστέου. Ακόμα πιο πρόσφατα αναπτύχθηκε από τους Βέλγους πλαστικούς χειρουργούς Patrick Tonnard και Alexis Verpaelen το MACS - lift (λίφτινγκ με μικρές τομές και κάθετη ανάρτηση των ιστών), το οποίο πραγματοποιείται με τη χρήση περιορισμένης τομής στο πρόσθιο τμήμα του αυτιού και κάθετη ανάρτηση των ιστών. Οι εσωτερικοί ιστοί του προσώπου αναρτώνται με εσωτερικά ράμματα και καθηλώνονται πάνω από το ζυγωματικό οστό, ενώ συχνά συνδυάζεται με λιποαναρρόφηση στο λαιμό.
Επειδή υπάρχουν διαφορετικές τεχνικές λίφτινγκ, οι οποίες αποδίδουν εξαιρετικά αποτελέσματα, όλοι οι πλαστικοί χειρουργοί συμφωνούν ότι εκείνο που έχει, τελικά, σημασία είναι η εξατομικευμένη προεγχειρητική αξιολόγηση και η άρτια εκτελεσμένη τεχνική -και όχι αυτή καθαυτή η τεχνική. Επομένως, αναδεικνύεται η αξία της πρώτης συνεδρίας των ενδιαφερόμενων για λίφτινγκ με τον πλαστικό χειρουργό και της αισθητικής διάγνωσης που θα τεθεί. Σε άτομα με ελάχιστη χαλάρωση δέρματος και με μεγάλο εύρος ζυγωματικού η αποκόλληση της επιδερμίδας μπορεί να είναι περιορισμένη. Αντίθετα, σε άτομα που έχουν υποστεί μαζική απώλεια βάρους ή σε πρόσωπα που είναι μακρόστενα και χρειάζονται όγκο, έχουν περιττή επιδερμίδα στο μέσο ως τον έξω κανθό, έντονες ρυτίδες «μαριονέτας» ή κατώτερο διπλοσάγονο απαιτείται, συνήθως, εκτεταμένη αποκόλληση της επιδερμίδας.
Προεγχειρητική συνεδρία για το λίφτινγκ προσώπου
Στην προεγχειρητική συνεδρία, οι υποψήφιοι για λίφτινγκ θα καθορίσουν, με τον πλαστικό χειρουργό τους, τους αισθητικούς στόχους της επέμβασης, καταλήγοντας στην τεχνική ή και το συνδυασμό επεμβάσεων, με τις οποίες θα επιτευχθούν τα ιδανικά αισθητικά αποτελέσματα. Ο πλαστικός χειρουργός θα αξιολογήσει την κατάσταση της υγείας τους, θα λάβει το λεπτομερές ιατρικό ιστορικό τους και θα διερευνήσει τον έλεγχο παθολογικών καταστάσεων, όπως ο σακχαρώδης διαβήτης και η υπέρταση. Θα εκτιμήσει, ακόμα, την ελαστικότητα του δέρματός τους και τα χαρακτηριστικά του προσώπου τους και θα συζητήσουν τις επιλογές που έχουν στη διάθεσή τους, το είδος της αναισθησίας που θα χρησιμοποιηθεί για την επέμβασή τους και τα πιθανά αισθητικά αποτελέσματα, συμπεριλαμβανομένων και των δυνητικών επιπλοκών. Θα απαντήσει σε όλες τις ερωτήσεις και τις απορίες τους, ώστε να λάβουν την πιο ενημερωμένη και «έξυπνη» απόφαση, θα τους πληροφορήσει για την προετοιμασία που χρειάζεται να κάνουν για το λίφτινγκ, καθώς και για τη συνήθη μετεγχειρητική πορεία. Ίσως ο πλαστικός χειρουργός τους συστήσει να σταθεροποιηθούν στο βάρος τους, αν έχει προηγηθεί απώλεια πολλών κιλών μετά από βαριατρική επέμβαση ή να τους κάνει άλλες προτάσεις αναφορικά με την καθημερινότητά τους και τον τρόπο ζωής, που θα διασφαλίσουν τα καλύτερα δυνατά αποτελέσματα και θα ελαχιστοποιήσουν τις επιπλοκές.
Συστήνεται στους υποψήφιους για λίφτινγκ προσώπου να αποφεύγουν τη λήψη ασπιρίνης, αντιφλεγμονωδών φαρμάκων, συμπληρωμάτων και ομοιοπαθητικών σκευασμάτων, που μπορούν να προκαλέσουν αιμορραγία, λίγες εβδομάδες πριν και λίγες μετά την επέμβασή τους. Η ενυδάτωση του οργανισμού είναι, επίσης, πολύ σημαντική για τη γρήγορη και ασφαλή ανάρρωσή τους, ενώ η διακοπή του καπνίσματος λίγες εβδομάδες πριν και λίγες μετά την επέμβαση θα βοηθήσει στην καλύτερη επούλωση και τη μείωση των ουλών.
Συνεργικές επεμβάσεις για τη μεγιστοποίηση του αποτελέσματος του λίφτινγκ
Για την επίτευξη των βέλτιστων αισθητικών αποτελεσμάτων το λίφτινγκ προσώπου μπορεί να συνδυαστεί με συνεργικές επεμβάσεις, όπως το αυτόλογο λίπος, το υαλουρονικό οξύ, η μεσοθεραπεία με βλαστοκύτταρα, οι ενέσεις βοτουλινικής τοξίνης (botox), το laser, το peeling, με τις οποίες -εκτός από τη χαλάρωση και την πτώση- αποκαθίσταται  η ποιότητα του δέρματος του προσώπου και του λαιμού, καθώς και η τυχόν ατροφία του λίπους (π.χ. στα ζυγωματικά και τις ρινοχειλικές πτυχές). Σε πολλές περιπτώσεις, επίσης, το face lifting συνδυάζεται με βλεφαροπλαστική ή με βλεφαροπλαστική χωρίς νυστέρι ή με κροταφικό lift.
Ανάρρωση από το λίφτινγκ προσώπου
Η ανάρρωση από το λίφτινγκ προσώπου διαρκεί 10-14 ημέρες, οπότε μπορεί να πραγματοποιηθεί και η επιστροφή στην εργασία. Επειδή η πρώιμη μετεγχειρητική περίοδος είναι καίριας σημασίας για το επιτυχημένο αισθητικό αποτέλεσμα και τη γρήγορη ανάρρωση, συνιστάται στους υποβληθέντες να ξεκουραστούν και να αποφύγουν απαιτητικές οικιακές δουλειές, βάρη, άσκηση ή συμμετοχή σε έντονες αθλητικές δραστηριότητες, καθώς και ζεστά ντους, υδρομασάζ, σάουνα, κολύμβηση και καταδύσεις για 2 με 3 εβδομάδες. Μώλωπες και πρήξιμο ενδέχεται να εμφανιστούν μέσα στις πρώτες 48 ώρες μετά την επέμβαση και υποχωρούν σταδιακά στις επόμενες 10 με 14 ημέρες. Για να ελαχιστοποιηθεί το πρήξιμο, βοηθά ο ύπνος με το κεφάλι ανυψωμένο για μια-δυο εβδομάδες μετά την επέμβαση. Επίσης, χρήσιμη μπορεί να αποδειχτεί η εφαρμογή δροσερών (και όχι κρύων) επιθεμάτων στο πρόσωπο, χωρίς όμως την άσκηση πίεσης.
Η «τεντωμένη» εμφάνιση ή οι μεγάλες και φανερές τομές, που δημιουργούσαν σημάδια και περιορισμούς στις καθημερινές συνήθειες για αρκετό χρονικό διάστημα στους υποβαλλόμενους σε facelift, ανήκουν στο παρελθόν της πλαστικής χειρουργικής. Σήμερα, οι αδιόρατες και καλά «κρυμμένες» ουλές και ο ατραυματικός τρόπος πραγματοποίησης της επέμβασης προσφέρουν –πέρα από το άριστο αισθητικό αποτέλεσμα- ασφάλεια, εύκολη ανάρρωση και γρήγορη επιστροφή στην καθημερινότητα.
Επιπλοκές από την επέμβαση λίφτινγκ
Κατά τη διάρκεια της προεγχειρητικής συνεδρίας οι ενδιαφερόμενοι έχουν λάβει γνώση για τις πιθανές επιπλοκές της επέμβασης του λίφτινγκ. Η επιπλοκή που χαρακτηρίζεται ως η πιο συνηθισμένη στη διεθνή βιβλιογραφία είναι το μετεγχειρητικό αιμάτωμα. Επίσης, δυνητικές επιπλοκές αποτελούν το μετεγχειρητικό οίδημα, η εκχύμωση, η απώλεια δέρματος, ο τραυματισμός νεύρων, η μικρή απώλεια ή μετατόπιση τριχών, η κακή επούλωση και ο υπερχρωματισμός των ουλών. Υπάρχουν, όμως, παράγοντες, οι οποίοι μπορούν να ελεγχθούν, ελαχιστοποιώντας –όπως αναφέρεται στη βιβλιογραφία- τις επιπλοκές: ο έλεγχος της υπέρτασης μειώνει την πιθανότητα αιματώματος, η διακοπή της ασπιρίνης ή αντιπηκτικής αγωγής περιορίζει το ενδεχόμενο αιμορραγίας, η αποφυγή της τάσης του δέρματος κατά τη διάρκεια της επέμβασης ελαχιστοποιεί την απώλεια δέρματος, η διακοπή του καπνίσματος λίγες εβδομάδες πριν και λίγες μετά την επέμβαση μειώνει την πιθανότητα αιματώματος και κακής επούλωσης των ουλών.
Συμπεράσματα
Επιτυχημένο θεωρείται το facelift που επαναφέρει με φυσικότητα τη «χαμένη» ομορφιά, αναδεικνύοντας –και όχι αλλάζοντας- τα χαρακτηριστικά του κάθε προσώπου. Οι ενδιαφερόμενοι για λίφτινγκ προσώπου χρειάζεται να έχουν στο μυαλό τους ότι το λίφτινγκ θα δημιουργήσει έναν «νεότερο εαυτό» αλλά όχι έναν «άλλο εαυτό». Ο σεβασμός στους ιστούς και τη μοναδικότητα του κάθε προσώπου είναι η φιλοσοφία που διέπει το σύγχρονο facelift. Επομένως, οι παράγοντες που εξασφαλίζουν τη βίωση υψηλών επιπέδων μετεγχειρητικής ικανοποίησης από το λίφτινγκ προσώπου είναι η σωστή προεγχειρητική αξιολόγηση, οι ρεαλιστικές προσδοκίες, η αποφυγή των υπερβολών, το διακριτικό αισθητικό αποτέλεσμα που δεν «προδίδει» το στίγμα της επέμβασης, η φυσικότητα και η εξατομίκευση.
Πηγές
Κατηγορία:Χειρουργικές επεμβάσεις Κατηγορία:Πλαστική χειρουργική
Αλεξάντρ Ροζενμπάουμ
Γεννήθηκε στο Λένινγκραντ στις 15 Σεπτεμβρίου 1951 και έχει εβραϊκή καταγωγή. Αποφοίτησε το 1974 από την Ιατρική Σχολή Πάβλοφ και εργάστηκε σε ιατρικό επάγγελμα για 4 χρόνια. Τα πρώτα τραγούδια που τον έκαναν γνωστό τα έγραψε όταν ήταν ακόμη φοιτητής το 1968. Συνήθως συνοδεύει τα τραγούδια του με ακουστική κιθάρα με έξη ή δώδεκα χορδές.
Στις 16 Μαΐου του 2001 πήρε τον τίτλο «Λαϊκός Καλλιτέχνης της Ρωσίας», έναν ιδιαίτερα τιμητικό τίτλο για Ρώσους καλλιτέχνες.
Το 2003 εκλέχθηκε βουλευτής στη Δούμα με θητεία μέχρι το 2007 και ήταν αντιπρόεδρος της Επιτροπής Πολιτισμού.
Είναι συνιδιοκτήτης αλυσίδας μπυραριών με το όνομα «Τόλστι Φράγερ» (σε ελεύθερη μετάφραση: Ένας συνηθισμένος χοντρός τύπος) στην Αγία Πετρούπολη (2007). .
Δισκογραφία
(ο πρωτότυπος τίτλος με λατινικούς χαρακτήρες)
Εξωτερικοί σύνδεσμοι
Κατηγορία:Ρώσοι πολιτικοί Κατηγορία:Ρώσοι συνθέτες Κατηγορία:Ρώσοι μουσικοί
Όρος Βάρβαρο
Το όρος Βάρβαρο ή όρος Γαύρος (ιταλικά Monte Barbaro ή Monte Gauro), είναι ένα από τους ηφαιστειακούς πόρους των Φλεγραίων Πεδίων, ένα ηφαιστειακό πεδίο της Ιταλίας που βρίσκεται στην Καμπανία.
Γεωγραφία
Το όρος Βάρβαρο είναι ένας κώνος τόφφου και περιέχει ζεόλιθο. Η δομή του αποτελείται από στρώματα ηφαιστειακής στάχτης είτε παράλληλα είτε αλληλεπικαλυπτόμενα, συμπεριλαμβανομένων των φακοειδών μαζών συσσωρευμένης ελαφρόπετρας. Ο κώνος τόφφου καλύπτεται από παλαιοσόλη που αναπαράγεται κυρίως από αποθέσεις του Archiaverno, ενός άλλου ηφαιστειακού κώνου που βρίσκεται δυτικά του όρους Βάρβαρο.
Ο κρατήρας οβάλ σχήματος, είναι συγχωνευμένος με έναν άλλο κρατήρα στα δυτικά. Το χείλος του είναι το υψηλότερο στη Νότια Ιταλία και ανέρχεται στα 331 μέτρα.
Ιστορία
Η ημερομηνία της ηφαιστειακής έκρηξης που σχημάτισε το όρος Βάρβαρο είναι άγνωστη, αλλά εκδηλώθηκε με φρεατομαγματική έκρηξη.
Παραπομπές
Κατηγορία:Ηφαίστεια της Ιταλίας
Οικονομική ιστορία
Οικονομική ιστορία είναι η μελέτη της εξέλιξης των οικονομικών φαινομένων από ιστορική προοπτική. Η ανάλυση στην οικονομική ιστορία γίνεται χρησιμοποιώντας συνδυασμό της ιστορικής μεθόδου, των στατιστικών μεθόδων και της εφαρμογής της οικονομικής θεωρίας σε ιστορικές καταστάσεις. Το αντικείμενο περιλαμβάνει τομείς, όπως: η ιστορία της βιομηχανίας, η νομισματική ιστορία και μπορεί να παρουσιάζει επικάλυψη με τομείς, όπως: η κοινωνική ιστορία, η δημογραφία και η δημογραφική ιστορία.
1624 Ράμπε
Ο Ράμπε (Rabe) είναι ένας αστεροειδής που περιφέρεται στην εξωτερική περιοχή της Κύριας Ζώνης Αστεροειδών και έχει απόλυτο μέγεθος (όπως ορίζεται για το Ηλιακό Σύστημα) 11,324. Ανακαλύφθηκε το 1931 από τον Γερμανό αστρονόμο Καρλ Ράινμουτ, που παρατηρούσε από τη Χαϊδελβέργη, και πήρε το όνομά του προς τιμή του Αμερικανού αστρονόμου Γιουτζήν Ράμπε (Eugene Rabe).
Φυσικά χαρακτηριστικά
Η μέση διάμετρος του Ράμπε εκτιμάται σε 23,9 χιλιόμετρα περίπου. Ο φασματικός τύπος του είναι άγνωστος, ενώ το γεωμετρικό άλβεδό του είναι 0,1028 ± 0,027. Δεν είναι γνωστό αν και με ποια περίοδο περιστρέφεται ο Ράμπε γύρω από τον εαυτό του.
Εξωτερικοί σύνδεσμοι
Ραμπε
Μαμφρέδος Β΄ του Σαλούτσο
Ο Μαμαφρέδος Β΄, ιταλ. Manfredo II (1140 - 1215) από τον Οίκο των Αλεράμιτσι-ντελ Βάστο ήταν ο 2ος μαρκήσιος τού Σαλούτσο (1175-1215).
Βιογραφία
Ήταν γιος τού Μαμφρέδου Α΄ 1ου μαρκησίου τού Σαλούτσο και της Ελεονόρας, κόρης τού Γκονάριο Β΄ κριτή (giudice) της Αρμπορέα Σαρδηνίας.
Διαδέχθηκε τον πατέρα του το 1175. Έθεσε την πρωτεύουσα της μαρκιωνίας οριστικά στο Σαλούτσο. Νυμφεύτηκε την Αζαλαΐδα, κόρη τού 5ου εξαδέλφου του Γουλιέλμου Ε΄ μαρκησίου τού Μομφερράτου (κύριο κλάδο των Αλεράμιτσι) και έτσι έφτιαξε συμμαχία με ένα από τα πιο ισχυρά κράτη της βόρειας Ιταλίας.
Ο Μαμφρέδος Β΄ επέκτεινε τη μαρκιωνία και πολέμησε εναντίον της διεύρυνσης της γειτονικής κομητείας της Σαβοΐας. Έπειτα από μικρές αψιμαχίες, οι δύο ηγεμονίες ήλθαν σε συνεννόηση το 1213, έτσι επικράτησε ειρήνη στα δύο τελευταία έτη της εξουσίας του.
Οικογένεια
Νυμφεύτηκε την Αζαλαΐδα, κόρη τού Γουλιέλμου Ε΄ μαρκησίου τού Μομφερράτου και είχε τέκνα:
Από μία μη νόμιμη σχέση είχε φυσικό τέκνο έναν γιο.
Πηγές
Κατηγορία:Οίκος των Αλεράμιτσι
Ντιντίκας
Το Ντιντίκας είναι ενεργό ηφαίστειο και ηφαιστειογενές νησί στην Επαρχία Καγκαγιάν, στις βόρειες Φιλιππίνες. Το νησί, το οποίο ήταν ένα υποβρύχιο ηφαίστειο και επανεμφανίσθηκε από τη θάλασσα το 1952, βρίσκεται 22 χιλιόμετρα βορειοανατολικά του νησιού Camiguin στα Στενά του Λουζόν (Διέκπλους Μπάσι). Και πριν από το 1952, το ηφαίστειο είχε φανεί (για πρώτη φορά) πάνω από την επιφάνεια του ωκεανού το 1857.
Το Ντιντίκας επιστεγάζεται από θόλο λάβας με υψόμετρο κορυφής σήμερα 228 μέτρα πάνω από το επίπεδο της θάλασσας και διάμετρο βάσεως 1.200 μέτρα στο ίδιο επίπεδο. Βρίσκεται στο νότιο άκρο του ηφαιστειακού τόξου Λουζόν, και όπως όλα τα ηφαίστεια στις Φιλιππίνες, είναι μέρος του «Δακτυλιδιού της Φωτιάς» του Ειρηνικού.
Ιστορία εκρήξεων
Από τον 18ο αιώνα μέχρι σήμερα έχουν καταγραφεί 6 ιστορικές εκρήξεις από το ηφαίστειο. Συγκεκριμένα το 1773 σημειώθηκε η πρώτη καταγεγραμμένη υποβρύχια έκρηξη από το ηφαίστειο, σε αυτό που ήταν γνωστό ως «ύφαλοι Ντιντίκας» των Φαραγιόνες. Τον Σεπτέμβριο ή τον Οκτώβριο του 1856 η πρώτη δραστηριότητα ξεκίνησε ως μια στήλη «καπνού» ανάμεσα στους δύο βράχους που είναι γνωστοί στους ντόπιους, αλλά δεν σημειώθηκαν σεισμοί.
Το 1857 το ηφαίστειο ξέσπασε βίαια με σεισμούς και ξεπρόβαλε από την επιφάνεια της θάλασσας. Από τότε έως το 1860 το ηφαίστειο ήταν συνεχώς ενεργό και μέσα σε τέσσερα χρόνια είχε φτάσει σε ύψος 210 μέτρα. Ωστόσο, το νησί αργότερα κατέρρευσε εκ της διαβρώσεως των κυμάτων και εξαφανίστηκε κάτω από τη θάλασσα.
Το 1900 μια έκρηξη άφησε τρεις μάζες βράχων έως και 25 μέτρα ψηλές. Το 1952 το ηφαίστειο φάνηκε ξανά πάνω από την επιφάνεια του ωκεανού, κατά τη διάρκεια μιας εκρήξεως που άρχισε γύρω στις 16 Μαρτίου. Το επόμενο έτος 1953 οι δραστηριότητες υπεχώρησαν. Το νησί που προέκυψε είχε 2,4 χιλιόμετρα πλάτος, με μέγιστο υψόμετρο 240 μέτρα. Το 1969 υπηρξαν και τα πρώτα γνωστά ανθρώπινα θύματα από το ηφαίστειο: τρεις ψαράδες σκοτώθηκαν ενώ ψάρευαν κοντά στο ηφαίστειο. Η δραστηριότητα αυτή, η οποία ξεκίνησε στις 21 Μαρτίου, προήλθε από έναν νέο κρατήρα στη βόρεια πλευρά του νησιού. Από αεροσκάφη που πέταξαν πάνω από το ηφαίστειο, αναφέρθηκε ότι στον διαμέτρου 20 μέτρων πυθμένα του κρατήρα κόχλαζε λάσπη. Η δραστηριότητα στο ηφαίστειο μειώθηκε τον Ιούνιο του ίδιου έτους. Τέλος, στις 6 έως 9 Ιανουαρίου 1978 σημειώθηκε η τελευταία έκρηξη του Ντιντίκας μέχρι σήμερα. Η ήπια αυτή έκρηξη κάλυψε το νησί με φρέσκες ηφαιστειακές στάχτες.
Παραπομπές
Ντιντικας
Θανάσης Τσούρας
Ο Θανάσης Τσούρας (Αθήνα, 1946 - 2023) ήταν Έλληνας ιατρός και πολιτικός, ιδρυτικό στέλεχος του ΠΑΚ και αργότερα του ΠΑΣΟΚ. Είχε διατελέσει βουλευτής Α΄ Αθηνών και χρημάτισε υφυπουργός, αναπληρωτής υπουργός και υπουργός σε κυβερνήσεις του ΠΑΣΟΚ.
Βιογραφικό
Αποφοίτησε από την Ιατρική Σχολή του Πανεπιστημίου Αθηνών. Κατά τη διάρκεια των σπουδών του ήταν μέλος του διοικητικού συμβουλίου του Συλλόγου Φοιτητών Ιατρικής. Την περίοδο της δικτατορίας υπήρξε υπεύθυνος της νεολαίας του ΠΑΚ Εσωτερικού και μέλος των Δημοκρατικών Επιτροπών Αντίστασης. Για μεγάλο διάστημα δρούσε στην παρανομία και είχε πλούσια αντιστασιακή δράση, σε συνεργασία με την ομάδα του Σήφη Βαλυράκη. Είχε πρωταγωνιστικό ρόλο στην εξέγερση του Πολυτεχνείου, μετά την καταστολή της οποίας συνελήφθη και βασανίστηκε στο ΕΑΤ-ΕΣΑ.
Μεταπολιτευτικά, υπήρξε ιδρυτικό μέλος του ΠΑΣΟΚ και ήταν ο πρώτος υπεύθυνος για τη νεολαία του Κινήματος (1974-75) ενώ από τον Ιανουάριο του 1979 μέχρι τον Οκτώβριο του 1981 διετέλεσε διευθυντής του Γραφείου του δημάρχου Αθηναίων Δημήτρη Μπέη.
Τον Οκτώβριο του 1981 με την ανάληψη της πρωθυπουργίας από τον Ανδρέα Παπανδρέου, διορίστηκε γενικός γραμματέας του υπουργείου Εσωτερικών, ο νεότερος στην ιστορία του υπουργείου. Σε συνεργασία με τον υπουργό Εσωτερικών Γιώργο Γεννηματά, προώθησε νόμους που επέτρεψαν την επιστροφή των πολιτικών προσφύγων του εμφυλίου πολέμου στην Ελλάδα. Παρέμεινε σε αυτή τη θέση μέχρι τον Ιούνιο του 1985.
Στη δεύτερη κυβέρνηση του Ανδρέα Παπανδρέου διετέλεσε αναπληρωτής υπουργός Εσωτερικών με αρμοδιότητα τη Δημόσια Τάξη και τα Σώματα Ασφαλείας από τον Ιούνιο του 1985 μέχρι τον Απρίλιο του 1986, μετά τη συγχώνευση των υπουργείων Εσωτερικών και Δημόσιας Τάξης υπό τον Μένιο Κουτσόγιωργα. Από τον Απρίλιο του 1986 έως τον Φεβρουάριο του 1987 ήταν υφυπουργός Εσωτερικών, ενώ από τον Φεβρουάριο του 1987 έως τον Μάιο του 1989 ήταν ειδικός σύμβουλος στο Πολιτικό Γραφείο του πρωθυπουργού.
Τον Ιούνιο του 1989 έθεσε για πρώτη φορά υποψηφιότητα και εκλέχθηκε βουλευτής του ΠΑΣΟΚ στην Α΄ Αθηνών, ενώ εκλεγόταν συνεχώς μέχρι και το 2012.
Με την επιστροφή του ΠΑΣΟΚ στην εξουσία το 1993, χρημάτισε υφυπουργός Μεταφορών και Επικοινωνιών (Οκτώβριος 1993 - Σεπτέμβριος 1994) και υπουργός Μεταφορών και Επικοινωνιών (Σεπτέμβριος 1994 - Σεπτέμβριος 1995).
Εξωτερικοί σύνδεσμοι
Κατηγορία:Έλληνες αναπληρωτές υπουργοί Εσωτερικών Κατηγορία:Έλληνες υφυπουργοί Εσωτερικών Κατηγορία:Έλληνες υφυπουργοί Μεταφορών και Επικοινωνιών Κατηγορία:Έλληνες υπουργοί Μεταφορών και Επικοινωνιών Κατηγορία:Μέλη του Πανελλήνιου Απελευθερωτικού Κινήματος Κατηγορία:Βουλευτές εκλεγμένοι με το ΠΑΣΟΚ Κατηγορία:Βουλευτές Α΄ Αθηνών
Βαγγέλης Καράμπουλας
Ο Βαγγέλης Καράμπουλας (18 Νοεμβρίου 1981) είναι Έλληνας επαγγελματίας καλαθοσφαιριστής, ο οποίος αγωνίζεται ως σούτινγκ γκαρντ/σμολ φόργουορντ για τον Ιωνικό Νίκαιας. Το ψευδώνυμό του είναι ο κ. Άνοδος, λόγω του γεγονότος ότι οι σύλλογοι που παίζει σχεδόν πάντα προβιβάζονται στην επόμενη υψηλότερη κατηγορία πρωταθλήματος.
Επαγγελματική σταδιοδρομία
Κατά τη διάρκεια της επαγγελματικής του σταδιοδρομίας, ο Καράμπουλας έχει αγωνιστεί σε μερικούς από τους ακόλουθους συλλόγους στην Ελλάδα: Σπόρτινγκ, Μακεδονικός, MENT, Πανελλήνιος (EuroCup), Ηρακλής, Ίκαρος Καλλιθέας, ΑΕΝ Κηφισιάς, ΑΕΚ, Καβάλα, Φάρος Κερατσινίου και Ιωνικός Νίκαιας.
Είχε ψηφιστεί ο Πολυτιμότερος Παίκτης της Α2 το 2010, το 2013 και το 2017. Οι ομάδες του κατάφεραν να κερδίσουν την άνοδο από την Α2 στην Α1 για πέντε διαδοχικές περιόδους, επιτυγχάνοντας αυτό συνολικά οκτώ φορές (2010, 2013, 2014, 2015, 2016, 2017, 2019, 2020) και κερδίζοντας το πρωτάθλημα της Α2 συνολικά πέντε φορές (2010, 2013, 2014, 2015, 2019).
Το 2017, έγινε μέλος του Ιωνικού Νίκαιας, που έπαιζε στη Β΄ Εθνική. Κατά τη διάρκεια της Α2 περιόδου 2018-19, ενώ έπαιζε με τον Ιωνικό, σημείωσε 61 πόντους σε έναν αγώνα εναντίον του Εθνικού Πειραιά. Κατά τη διάρκεια του αγώνα, είχε 10 εύστοχα τρίποντα.
Εξωτερικοί σύνδεσμοι
Κατηγορία:Έλληνες καλαθοσφαιριστές Κατηγορία:Σούτινγκ γκαρντ Κατηγορία:Σμολ φόργουορντ Κατηγορία:Καλαθοσφαιριστές Σπόρτιγκ Κατηγορία:Καλαθοσφαιριστές Μακεδονικού Κατηγορία:Καλαθοσφαιριστές ΜΕΝΤ Κατηγορία:Καλαθοσφαιριστές Πανελληνίου Κατηγορία:Καλαθοσφαιριστές Ηρακλή Κατηγορία:Καλαθοσφαιριστές Ικάρου Καλλιθέας Κατηγορία:Καλαθοσφαιριστές Νέας Κηφισιάς Κατηγορία:Καλαθοσφαιριστές ΑΕΚ Κατηγορία:Καλαθοσφαιριστές Ε.Κ. Καβάλας Κατηγορία:Καλαθοσφαιριστές Φάρου Κερατσινίου Κατηγορία:Καλαθοσφαιριστές Ιωνικού Νίκαιας Κατηγορία:Καλαθοσφαιριστές Διαγόρα Δρυοπιδέων Κατηγορία:Καλαθοσφαιριστές Α1 Εθνικής Ελλάδας Κατηγορία:Καλαθοσφαιριστές Α2 Εθνικής Ελλάδας Κατηγορία:Καλαθοσφαιριστές Β΄ Εθνικής Ελλάδας
Γεωγραφία της Συρίας
thumb|right|325px|Τοπογραφικός χάρτης της Συρίας Η Συρία βρίσκεται στη Δυτική Ασία, βόρεια της Αραβικής Χερσονήσου, στο ανατολικό άκρο της Μεσογείου. Συνορεύει με την Τουρκία στα βόρεια, τον Λίβανο και το Ισραήλ στα δυτικά και νοτιοδυτικά, το Ιράκ στα ανατολικά και την Ιορδανία στα νότια. Αποτελείται από οροσειρές στα δυτικά και απότομη περιοχή στην ενδοχώρα. Στα ανατολικά βρίσκεται η Συριακή έρημος και στα νότια είναι η περιοχή Τζαμπάλ αλ-Ντρούζε. Η πρώτη διχοτομείται από την κοιλάδα του Ευφράτη, που είναι ο σημαντικότερος ποταμός της χώρας. Συνακόλουθα, η μεγαλύτερη λίμνη στη Συρία είναι (με διαφορά) η τεχνητή λίμνη που δημιουργήθηκε από ένα φράγμα που χτίστηκε το 1973 στον Ευφράτη, και είναι γνωστή ως «Λίμνη Άσαντ». Το υψηλότερο σημείο στη Συρία, 2.814 μέτρα, είναι στο Όρος Ερμών, στα σύνορα με τον Λίβανο. Μεταξύ της υγρής ακτής της Μεσογείου και των άνυδρων ερημικών περιοχών βρίσκεται μια ζώνη που εκτείνεται στα τρία τέταρτα της χώρας και δέχεται τους ζεστούς, ξηρούς ανέμους που φυσούν σε όλη την έρημο. Με το 46% της εκτάσεώς της να χρησιμοποιείται ως βοσκότοποι και μόνο το 3% να είναι δάσος και δασικές εκτάσεις, η Συρία έχει εξαντληθεί εκτενώς από πλευράς παραγωγικότητας του εδάφους.
Διοικητικώς η Συρία χωρίζεται σε δεκατέσσερα κυβερνεία (μουχαφαζάτ, ενικός: μουχαφάζα). Τα κυβερνεία χωρίζονται σε συνολικά εξήντα περιφέρειες, ή μανατίκ (ενικός: μιντακά), οι οποίες χωρίζονται περαιτέρω σε διαμερίσματα (ναουάχι, ενικός ναχίγια). Η πρωτεύουσα Δαμασκός είναι η δεύτερη μεγαλύτερη σε πληθυσμό πόλη της Συρίας και η μητροπολιτική περιοχή της αποτελεί από μόνη της κυβέρνείο. Το Χαλέπι, με πληθυσμό 2 και πλέον εκατομμύρια κατοίκους πριν από τον εμφύλιο πόλεμο, ευρισκόμενο στη βόρεια Συρία, είναι η μεγαλύτερη πόλη. Η Λαττάκεια και η Ταρτούς είναι τα κυριότερα λιμάνια της Συρίας, στη Μεσόγειο Θάλασσα.
Γεωγραφικές περιοχές
Το συριακό έδαφος περιλαμβάνει περίπου 185.180 τετραγωνικά χιλιόμετρα ερήμου, πεδιάδων και βουνών. Χωρίζεται σε μια παράκτια ζώνη, μια στενή αλλά διπλή ορεινή ζώνη, που περικλείει ένα βύθισμα στα δυτικά, και ένα πολύ μεγαλύτερο ανατολικό οροπέδιο. Το κλίμα είναι κυρίως ξηρό: περίπου τα τρία πέμπτα της χώρας δέχονται λιγότερα από 250 χιλιοστόμετρα βροχής ετησίως. Η εύφορη γη είναι ο πιο σημαντικός φυσικός πόρος της Συρίας και έχουν καταβληθεί προσπάθειες για την αύξηση της ποσότητας της αρόσιμης γης μέσω αρδευτικών έργων.
Η παραλιακή πεδιάδα
Κατά μήκος της Μεσογείου, μια στενή παράκτια πεδιάδα εκτείνεται νότια από τα τουρκικά σύνορα μέχρι τον Λίβανο. Το επίπεδο αυτής της παράκτιας ζώνης, που καλύπτεται με αμμόλοφους, διακόπτεται μόνο από πλευρικά κάθετα ακρωτήρια που ενώνουν τα βουνά με τη θάλασσα. Τα σημαντικότερα λιμάνια είναι η Λαττάκεια και η Ταρτούς. Τον 20ό αιώνα η Συρία διεκδικούσε χωρικά ύδατα με όριο τα 35 ναυτικά μίλια (64,8 χιλιόμετρα) από τις ακτές της στη Μεσόγειο. Ωστόσο, από το 2003, όταν κήρυξε μονομερώς τις θαλάσσιες ζώνες της, τηρεί τα 12 ναυτικά μίλια που επιτρέπονται από το δίκαιο των Ηνωμένων Εθνών.
Η δυτική ορεινή ζώνη
thumb|right|285px|Το χωριό [[Σλινφά, κέντρο χειμερινού τουρισμού στη συριακή παράλια οροσειρά]] Τα Όρη Ανσαριτών (Τζαμπάλ αν Νουσαϊρίγια/Ανσαρίγια) ή Συριακή Παράλια Οροσειρά είναι μια οροσειρά παράλληλη προς την παράκτια πεδιάδα, που έχει μέσο υψόμετρο πάνω από 1.212 μέτρα από την επιφάνεια της θάλασσας, ενώ η ψηλότερη κορυφή της, το Ναμπί Γιουνίς, είναι μόλις 1.575 μέτρα πάνω από την επιφάνεια της θάλασσας. Οι δυτικές πλαγιές συλλαμβάνουν τους υγρούς άνεμους από τη θάλασσα και επομένως είναι πιο εύφορες και πυκνοκατοικημένες από τις ανατολικές πλαγιές, οι οποίες δέχονται μόνο ζεστούς, ξηρούς ανέμους που φυσούν από την έρημο. Προτού φθάσει στα σύνορα του Λιβάνου, η γραμμή αυτής της οροσειράς τερματίζεται, αφήνοντας έναν διάδρομο, το χάσμα Χομς, από το οποίο διέρχεται ο αυτοκινητόδρομος και η σιδηροδρομική γραμμή από την ομώνυμη πόλη (την αρχαία Έμεσα) μέχρι το λιμάνι της Τρίπολης του Λιβάνου. Για αιώνες το χάσμα Χομς υπήρξε προσφιλής διαδρομή εμπορίου αλλά και εισβολών από την ακτή προς το εσωτερικό της χώρας και προς άλλα μέρη της Ασίας. Ανατολικά, η γραμμή των Ορέων των Ανσαριτών διαχωρίζεται από την οροσειρά Τζαμπάλ αζ Ζαβίγια και την περιοχή του οροπεδίου από την Κοιλάδα Αλ Γκαμπ, μια εύφορη, αρδευόμενη τάφρο που διασχίζεται από τον ποταμό Ορόντη.
Προς την ενδοχώρα και πιο νότια, ο Αντιλίβανος φθάνει σε κορυφές άνω των 2.600 μέτρων πάνω από την επιφάνεια της θάλασσας, στα σύνορα Λιβάνου-Συρίας, και απλώνεται με προεκτάσεις προς τα ανατολικά, στην περιοχή του οροπεδίου. Οι ανατολικές πλαγιές έχουν λίγες βροχοπτώσεις και βλάστηση, και συγχωνεύονται τελικώς με την έρημο.
Στα νοτιοδυτικά, το υψηλό Όρος Ερμών, επίσης στα σύνορα μεταξύ Συρίας και Λιβάνου, απολήγει στο οροπέδιο Χαουράν, που δέχεται βροχές από τη Μεσόγειο. Ωστόσο, όλες εκτός από τις χαμηλότερες πλαγιές του Ερμώνος είναι ακατοίκητες. Ηφαιστειακοί κώνοι, μερικοί από τους οποίους φτάνουν σε ύψος τα 900 μέτρα, είναι διάσπαρτοι στο ανοιχτό, κάποτε εύφορο οροπέδιο Χαουράν, νότια της Δαμασκού και ανατολικά του Αντιλιβάνου. Νοτιοδυτικά του Χαουράν βρίσκεται η υψηλή ηφαιστειακή περιοχή Τζαμπάλ αλ-Ντρούζε (επισήμως «Τζαμπάλ αλ-Αράμπ»), που είναι ο τόπος του ομώνυμου πληθυσμού των Δρούζων. Αυτό είναι μέρος του ηφαιστειακού πεδίου Χαράτ αλ-Σαμ, που εκτείνεται μέχρι τη Σαουδική Αραβία. Βορειοανατολικά του Τζαμπάλ αλ-Ντρούζε εκτείνεται ένα μεγάλο πεδίο λάβας που ονομάζεται Αλ-Σαφά και ξεχωρίζει σε δορυφορικές εικόνες.
Το ανατολικό υψίπεδο
Ολόκληρη η περιοχή του ανατολικού υψιπέδου τέμνεται από μια χαμηλή σειρά μεμονωμένων βουνών, του Τζαμπάλ αρ Ρουβάκ, του Τζαμπάλ αμπού Ρουτζμάιν και του Τζεμπέλ Μπισρί. Αυτή η σειρά εκτείνεται από το Τζαμπάλ αλ-Ντρούζε μέχρι τον Ευφράτη. Νοτίως αυτής υπάρχει η άνυδρη ερημική περιοχή Χαμάντ, ενώ βορείως του Τζαμπάλ αρ Ρουβάκ και ανατολικώς της Χομς βρίσκεται μία ακόμα γυμνή περιοχή που είναι γνωστή ως Έρημος της Χομς.
Στα βορειοανατολικά του Ευφράτη, δηλαδή περά από την αριστερή όχθη του, απλώνεται η εύφορη περιοχή Τζαζίρα (= «νησί»). Αυτή υδροδοτείται από δύο παραπόταμους του Ευφράτη, τον Μπαλίχ και τον Χαμπούρ. Στην περιοχή έγιναν εγγειοβελτιωτικά και αρδευτικά έργα από το 1960 έως το 1980, και σήμερα παρέχει σημαντική παραγωγή δημητριακών και βάμβακα. Οι ανακαλύψεις πετρελαίου και φυσικού αερίου στο βορειοανατολικό άκρο της Τζαζίρα βελτίωσαν επίσης το οικονομικό δυναμικό της περιοχής αυτής.
Χρήστος Αναστασίου (Θεσσαλονικέας)
Ο Χρήστος Αναστασίου ήταν οπλαρχηγός της Ελληνικής Επανάστασης του 1821 από τη Θεσσαλονίκη.
Βιογραφικά στοιχεία
Ο Χρήστος Αναστασίου γεννήθηκε στα τέλη του 18ου αιώνα στη Θεσσαλονίκη. Συμμετείχε στην Ελληνική επανάσταση του 1821 ως οπλαρχηγός, τόσο στη Μακεδονία, όσο και στη Νότια Ελλάδα. Πήρε μέρος σε πολλές μάχες κατά τη διάρκεια της επανάστασης, ως αξιωματικός και σημαιοφόρος. Κατατάχθηκε στην 7η τάξη αξιωματικών του Ελληνικού στρατού.
Αναφορές
Κατηγορία:Οπλαρχηγοί του 1821 Κατηγορία:Έλληνες αξιωματικοί του Στρατού Ξηράς
Eurocup Ανδρών 2015-16
Το  ήταν η 14η διοργάνωση του Eurocup. Το σύστημα διεξαγωγής παρέμεινε το ίδιο, όπως και την προηγούμενη σαιζόν, ενώ η νικήτρια ομάδα της διοργάνωσης κέρδισε μία θέση στην Ευρωλίγκα της επόμενης περιόδου.
Στο διπλό τελικό που διεξήχθη στις 22 Απριλίου στην Κωνσταντινούπολη και στις 27 Απριλίου στο Στρασβούργο κυπελλούχος ανεδείχθη η τουρκικη Γαλατασαράι επικρατώντας της γαλλικής Στρασμπούρ χάνοντας στον πρώτο αγώνα με 62-66 αλλά επικρατώντας στον δεύτερο με 78-67.
Ομάδες
Οι 36 ομάδες του EuroCup για τη σεζόν 2015-16:
Εξωτερικοί σύνδεσμοι
2015 2016 Eurocup Ανδρων Eurocup Ανδρων
Ζαν-Μπατίστ-Μαρί Πιέρ
Ο Ζαν-Μπατίστ-Μαρί Πιέρ (γαλλικά: Jean-Baptiste-Marie Pierre), γεννήθηκε στο Παρίσι στις 6 Μαρτίου 1714 και πέθανε στην ίδια πόλη στις 15 Μαΐου 1789, ήταν Γάλλος ζωγράφος, χαράκτης και σχεδιαστής της τεχνοτροπίας του ροκοκό. Διετέλεσε Πρώτος ζωγράφος του βασιλιά από το 1770 έως 1789 και διευθυντής της Βασιλικής Ακαδημίας ζωγραφικής και γλυπτικής.
Βιογραφικά στοιχεία
Ο Ζαν-Μπατίστ-Μαρί Πιέρ ήταν μαθητής του Σαρλ-Ζοζέφ Νατουάρ και πιθανώς του Νικολά Μπερτέν σε μαθήματα της Βασιλικής Ακαδημίας ζωγραφικής και γλυπτικής. Κέρδισε το βραβείο της Ρώμης το 1734 και αυτή η επιτυχία του χάρισε μια παραμονή στην Ακαδημία της Γαλλίας στη Ρώμη ως υπότροφος του βασιλιά από το 1735 έως το 1740 υπό τη διεύθυνση του Νικολά Βλεγκέλς και του Ζαν-Φρανσουά ντε Τρουά. Επιστρέφοντας στο Παρίσι, έγινε δεκτός ως μέλος της Ακαδημίας το 1742. Καθ' όλη τη διάρκεια της δεκαετίας του 1740, ο καλλιτέχνης ασχολήθηκε με όλα τα είδη ζωγραφικής, ανταποκρινόμενος σε πολλές παραγγελίες από ερασιτέχνες, τη βασιλική αυλή και την Εκκλησία. Τα έργα του που παρουσιάστηκαν στα Σαλόν μαρτυρούν αυτή την ποικιλία: οι σκηνές καθημερινής ζωής διαδέχονται μεγάλες θρησκευτικές ή ιστορικές συνθέσεις και μυθολογικά έργα.
Σταδιοδρομία
αριστερά|μικρογραφία|250x250εσ|Η αρπαγή της Ευρώπης (1750), [[Μουσείο Τέχνης του Ντάλας.]] Βασιζόμενος στην επιτυχία της τέχνης του, ανέβηκε ένα προς ένα όλα τα επίπεδα της ακαδημαϊκής ιεραρχίας: έγινε επίκουρος καθηγητής το 1744, ήταν ο νεότερος διαγωνιζόμενος που επιλέχθηκε να συμμετάσχει σε διαγωνισμό που διοργάνωσε ο Σαρλ Αντουάν Κουαπέλ το 1747. Έδωσε πολλά σχέδια για τα νέα διαμερίσματα του Παλαί Ρουαγιάλ όπου ζωγράφισε μια οροφή που αναπαριστά την Αποθέωση της Ψυχής. Το 1754, διακόσμησε το ιδιωτικό θέατρο του δούκα Λουδοβίκου Φιλίππου Α΄ της Ορλεάνης και άλλες ιδιοκτησίες του δούκα.
Μεταξύ 1752 και 1757, ζωγράφισε επίσης δύο τρούλους για την εκκλησία Σαιν-Ροκ: Ο Θρίαμβος της Θρησκείας για το παρεκκλήσι της Κοινωνίας, και την τεράστια Κοίμηση της Θεοτόκου για το παρεκκλήσι της Παναγίας, αριστούργημα που τον έκανε διάσημο. Δημιούργησε επίσης τοιχογραφίες και διακοσμήσεις οροφών για τα ανάκτορα του Φονταινεμπλώ, των Βερσαλλιών και του Σαιν-Κλου.
Το 1761 χρίσθηκε ιππότης του τάγματος του Αγίου Μιχαήλ και, το 1770, έγινε ο Πρώτος ζωγράφος του βασιλιά, διαδεχόμενος τον Φρανσουά Μπουσέ, και διευθυντής της Ακαδημίας. Διορίσθηκε επίσης διευθυντής του εργοστασίου των Γκομπλέν. Για σχεδόν είκοσι χρόνια, υπό την επίβλεψη των διαδοχικών επιθεωρητών των κτηρίων του βασιλιά, άσκησε αποφασιστική επιρροή στην τέχνη και τους καλλιτέχνες της εποχής του.
Ο Ζαν-Μπατίστ-Μαρί Πιέρ πέθανε στις 15 Μαΐου 1789, την παραμονή της Γαλλικής επανάστασης.
Εξωτερικοί σύνδεσμοι
Κατηγορία:Γάλλοι ζωγράφοι Κατηγορία:Ζωγράφοι του Ροκοκό Κατηγορία:Γάλλοι χαράκτες
Αγγελική Κανελλοπούλου
Είναι κόρη του παλιού πρωταθλητή και έπειτα προπονητή της αντισφαίρισης Δημητρίου Κανελλόπουλο, είναι παντρεμένη με τον Κώστα Σάκκαρη με τον οποίο απέκτησαν τρία παιδιά, κόρη της είναι η επίσης πρωταθλήτρια Μαρία Σάκκαρη.
Με την αντισφαίριση ήρθε σε επαφή από μικρή ηλικία καθώς την έπαιρνε ο πατέρας της μαζί του στα ασκητήρια του Ομίλου αντισφαίρισης Αθηνών. Το 1979 πήγε σε σχολή αντισφαίρισης στις ΗΠΑ. Όταν επιστρέφει στην Ελλάδα την προπόνηση της ανέλαβε ο πατέρας της.
Ανακηρύχθηκε δύο φορές "αθλήτρια της χρονιάς" από τον ΠΣΑΤ (Πανελλήνιος Σύνδεσµος Αθλητικών Συντακτών) το 1983 και το 1985. Ήταν Νο 47 της παγκόσμιας κατάταξης γυναικών τον Απρίλιο του 1987. Ωστόσο, σύμφωνα με τον ιστότοπο της Παγκόσμιας Ομοσπονδίας (WTA), στις 13 Απριλίου 1987 ήταν στο Νο 43.
Στο Πανελλήνιο πρωτάθλημα αντισφαίρισης ανδρών και γυναικών ήταν πρώτη στο μονό γυναικών το 1979, 1980 , 1981 , 1982 , 1983 , 1984 , 1985 , 1986 , 1987 , 1988 , και το 1989 , χωρίς να χάσει ποτέ στον τελικό. Στο διπλό γυναικών ήταν πρώτη το 1982, 1983 και το 1986. Στο διπλό μεικτό ήταν πρώτη το 1981, 1983 και το 1988 , δεύτερη ήταν το 1978.
Ήταν πρωταθλήτρια ελλάδος στις νεανίδες, ενώ κατακτήσει πρώτες και δεύτερες θέσεις στο κύπελλο Ελλάδος και στα υπόλοιπα εγχώρια τουρνουά. Έχει κατακτήσει τρείς φορές το Διεθνές Κύπελλο Ακρόπολις. Βαλκανιονίκης το 1982 με συμπαίκτρια την Όλγα Τσαρμποπούλου και με την ίδια συμπαίκτρια πρώτη στους Μεσογειακούς του 1987.
Το 1983 έκανε διαφήμιση για γνωστή μάρκα αποσμητικού και τιμωρήθηκε από την Ελληνική ολυμπιακή επιτροπή με αποκλεισμό εφ΄όρου ζωής, απόφαση που αναιρέθηκε λίγο καιρό μετά, την ίδια χρονιά έγινε επαγγελματίας. Το 1994 εκλέχτηκε δημοτικός σύμβουλος στον Δήμο Αθηναίων στην παράταξη του Δημήτρη Αβραμόπουλου.
Στα τουρνουά της Παγκόσμιας ομοσπονδίας (WTA) έχει ρεκόρ 85 νίκες - 94 ήττες στο μονό και 13 νίκες - 39 ήττες στο διπλό γυναικών.
Έχει συμμετάσχει σε πολλά διεθνή τουρνουά, και στα Ρολάν Γκαρός και Γουίμπλεντον. Ήταν πρώτη στο μονό του τουρνουά Ρόλεξ το 1979, την ίδια χρονιά ήταν πρώτη και στο διπλό του Όραντζ μπόουλ. Έχει συμμετάσχει στα τουρνουά του Μονακό, στο Open Volvo, στο Αμέλια Ίσλαντ, στο Βριγτζίνια σλίμ κ.α.. Το 1985 έπαιξε στον 3ο γύρο του Ρολάν Γκαρός όπου αποκλείστηκε από την Κρις Έβερτ την νικήτρια του κυπέλλου την ίδια χρονιά.
Με την εθνική γυναικών αγωνίστηκε στο Φεντ Καπ, πρώτη φορά μάλιστα ήταν στην ελληνική αποστολή το 1976 σε ηλικία μόλις 11 ετών αλλά δεν αγωνίστηκε. Έχει συμμετάσχει στα Φεντ καπ του 1981, 1983, 1984, 1985, 1986, 1987, 1988, 1989, 1990 και το 1991 με ρεκόρ 15 νίκες 28 ήττες. Στο βαλκανικό πρωτάθλημα ανδρών και γυναικών συμμετείχε το 1978, 1981, 1982, και τι 1983. Στο Βαλκανικό πρωτάθλημα νεανίδων συμμετείχε το 1981 και το 1982. Στους πανευρωπαϊκούς αγώνες συμμετείχε το 1978 .Στους Μεσογειακούς αγώνες πήρε μέρος το 1981.
Πήρε μέρος στους Ολυμπιακούς αγώνες του 1984 όπου η αντισφαίριση ήταν άθλημα επίδειξης, και αποκλείστηκε στον τρίτο γύρο, στα προημιτελικά, από την Γαλλίδα Τανβιέρ με 6-2, 6-1.
Πηγές
Κατηγορία:Ελληνίδες αθλήτριες της αντισφαίρισης Κατηγορία:Αθλητές του ΟΑΑ Κατηγορία:Έλληνες πολιτευτές Κατηγορία:Έλληνες Βαλκανιονίκες Κατηγορία:Έλληνες Μεσογειονίκες Κατηγορία:Έλληνες αντισφαιριστές στους Θερινούς Ολυμπιακούς Αγώνες
Ράσελ Κρόου
Ο Ράσελ Κρόου (Russell Ira Crowe, γενν. 7 Απριλίου 1964) είναι Νεοζηλανδός ηθοποιός, παραγωγός και τραγουδιστής. Αν και πολίτης της Νέας Ζηλανδίας, έχει ζήσει το μεγαλύτερο μέρος της ζωής του στην Αυστραλία.
Βραβεύθηκε με Όσκαρ Α' Ανδρικού Ρόλου για την ερμηνεία του ως Μάξιμος Δέκιμος Μερίδιος στην ταινία Μονομάχος (2000). Έχει προταθεί επίσης επίσης για Όσκαρ Α' Ανδρικού Ρόλου για τις ταινίες The Insider (1999) και Ένας υπέροχος άνθρωπος (2001).
Ο Κρόου έχει κερδίσει πολλά βραβεία κατά τη διάρκεια της καριέρας του μεταξύ των οποίων και ένα αστέρι στην Λεωφόρο της Δόξας στο Χόλιγουντ, τρεις διαδοχικές υποψηφιότητες για Όσκαρ (1999-2001), μια Χρυσή Σφαίρα, ένα Βραβείο BAFTA και ένα Βραβείο Όσκαρ. Ο Κρόου είναι επίσης συνιδιοκτήτης της South Sydney Rabbitohs, μιας αυστραλιανής ομάδας ράγκμπι.
Βιογραφία
Γεννήθηκε το 1964 στο Ουέλινγκτον της Νέας Ζηλανδίας. Είναι γιος της Τζόσελιν Υβόν (το γένος Γουίμς) και του Τζον Αλεξάντερ Κρόου, οι οποίοι ασχολούνται με το κέτερινγκ, ενώ ο πατέρας του ήταν και διευθυντής ξενοδοχείου. Έχει επίσης και ένα αδελφό, τον Τέρυ.
Ο παππούς του Κρόου από τη μεριά της μητέρας του, ο Σταν Γουίμς, ήταν κινηματογραφιστής ο οποίος έλαβε το παράσημο του Τάγματος της Βρετανικής Αυτοκρατορίας από τo Ηνωμένο Βασίλει ο για την μαγνητοσκόπηση του Β΄ Παγκοσμίου Πολέμου (παράσημο το οποίο φορούσε ο Κρόου στα Όσκαρ του 2001). Ο παππούς του Κρόου από τον πατέρα του, ο Τζον Νταμπλντέι Κρόου, ήταν από το Ρέξαμ της Ουαλίας, ενώ μια από τις προ-προ-γιαγιάδες του από την πλευρά της μητέρας του ήταν Μαορί. Ο Κρόου έχει επίσης αγγλική, γερμανική, ιρλανδική, ιταλική, νορβηγική, σκωτσέζικη, σουηδική και ουαλική καταγωγή.
Όταν ο Κρόου ήταν τεσσάρων ετών, η οικογένειά του μετακόμισε στο Σίδνεϊ. Σε ηλικία έξι ετών έκανε την πρώτη του εμφάνιση στην τηλεοπτική σειρά Spyforce, της οποίας παραγωγός ήταν ο νονός της μητέρας του. Σε ηλικία δεκατεσσάρων ετών επέστρεψε με την οικογένεια του στη Νέα Ζηλανδία, όπου και συνέχισε το σχολείο, το οποίο, όμως, παράτησε στα δεκαέξι του προκειμένου να ακολουθήσει το όνειρο του, να γίνει ηθοποιός.
Ο Κρόου ξεκίνησε τη σταδιοδρομία του ως μουσικός στις αρχές της δεκαετίας του 1980 με το όνομα Russ Le Roq, υπό την καθοδήγηση του καλού του φίλου Τομ Σάρπλιν. Συμμετείχε σε διάφορες τηλεοπτικές σειρές όταν επέστρεψε στην Αυστραλία σε ηλικία εικοσιενός ετών. Το 1990 έκανε το ντεμπούτο του και στον κινηματογράφο στις ταινίες The Crossing και Ο όρκος του αίματος. Το 1991 συμμετείχε στην ταινία Με τα μάτια του έρωτα με τον Χιούγκο Γουίβινγκ. Το 1992 ακολουθούν άλλες δυο ταινίες το Spotswood και το Σαρώνω. Το 1993 παίζει στην καναδέζικη ταινία Αιώνιοι εραστές.
Το 1995 συμπρωταγωνιστεί με τον Ντένζελ Ουάσινγκτον στην ταινία Εντολή εξόντωσης και με την Σάρον Στόουν στην ταινία Γρήγορη και Θανάσιμη. Δύο χρόνια μετά πρωταγωνιστεί με την Κιμ Μπέισινγκερ, τον Γκάι Πιρς και τον Κέβιν Σπέισι στο Λος Άντζελες: Εμπιστευτικό. Η ταινία κερδίζει 2 Όσκαρ και ο Κρόου γίνεται γνωστός στο Χόλιγουντ. Το 1999 έρχεται και η πρώτη υποψηφιότητα για Όσκαρ Α΄ Ανδρικού Ρόλου για την ταινία The Insider, όπου πρωταγωνιστούσε με τον Αλ Πατσίνο.
Την επόμενη χρονιά κερδίζει το Χρυσό αγαλματίδιο ως καλύτερος ηθοποιός, για τον ρόλο του ως Μάξιμος Δέκιμος Μερίδιος στο ιστορικό έπος του Ρίντλεϊ Σκοτ, Μονομάχος και η ταινία θεωρείται από τις μεγαλύτερες εμπορικές επιτυχίες για το 2000. Την ίδια χρονιά πρωταγωνιστεί στην Απόδειξη Ζωής με την Μεγκ Ράιαν. Το 2001 έρχεται και τρίτη υποψηφιότητα για Όσκαρ Α΄ Ανδρικού Ρόλου για την ερμηνεία του ως Τζον Νας στο Ένας Υπέροχος Άνθρωπος του Ρον Χάουαρντ. Για την ερμηνεία του κερδίσει μια Χρυσή Σφαίρα, ένα βραβείο BAFTA, ένα βραβείο από το Σωματείο Ηθοποιών και πολλά άλλα, αλλά χάνει το Όσκαρ από τον Ντένζελ Ουάσινγκτον. Οι επόμενες ταινίες που πρωταγωνιστεί είναι Master and Commander: Στα πέρατα του κόσμου το 2003 και Cinderella Man το 2005.